《送汪永丰被荐解组还朝》
宋代·曾丰

等之土蒲同，他岂不云便。
顾宁图此君，曾不鄙吾县。
小折彭泽腰，仰看督邮面。
何以剸尔繁，胸次刚百练。
何以活尔癃，笔下丹九转。
堂上琴昼弹，境中枕宵奠。
那知彼魏相，不谓吾宓贱。
物议任物情，处之以无辩。
吾事尽吾心，持之以无倦。
木秀风必摧，水清石自见。
论定无后言，政成有公荐。
万万字民心，聊复书四卷。
概之六经然，意视文更善。
掇置黄麻中，专美学士院。
万万字民功，聊复碑一片。
概之舆议然，实视声更羡。
掇置青编中，专美循吏传。
行车气駸駸，卧辙心恋恋。
中牟满考回，太傅独班见。
采珠有相酬，怀玉毋自炫。
我以无聊归，兹其不胜羡。
已已长杜门，行行稳乘传。
相望道何修，相送足何殿。
缺然物将诚，聊尔诗当饯。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。